# Ur raktres niverel o loc'hañ, Yezh Ar vRo

Mélanie Jouitteau, Lena Catalan-Marcos, Yuna Drapier

► To cite this version:

Mélanie Jouitteau, Lena Catalan-Marcos, Yuna Drapier. Ur raktres niverel o loc'hañ, Yezh Ar vRo. 2025, pp.5. hal-05158521

HAL Id: hal-05158521

https://hal.science/hal-05158521v1

Submitted on 11 Jul 2025

HAL is a multi-disciplinary open access
archive for the deposit and dissemination of sci-
entific research documents, whether they are pub-
lished or not. The documents may come from
teaching and research institutions in France or
abroad, or from public or private research centers.

L'archive ouverte pluridisciplinaire HAL, est
destinée au dépôt et à la diffusion de documents
scientifiques de niveau recherche, publiés ou non,
émanant des établissements d'enseignement et de
recherche français ou étrangers, des laboratoires
publics ou privés.

<figure><img src="image_1.png" /></figure>

Distributed under a Creative Commons Attribution 4.0 International License
# Ur raktres niverel o loc'hañ, Yezh Ar vRo

Yezh Ar vRo (YAR e berr gomzoù), a zo ur raktres skolveurieg a lak da bal aesaat deomp brezhonegerien dastum roadennoù son evit hon diorren niverel, hag aesaat mont eus ar gomz d'ar skrid gant binviji emgefre. Kement-se a servijo da sevel binviji niverel evit treuzskrivañ an enrolladennoù mouezh, evit skrivañ smsoù buanoc'h, sevel ur rentañ-kont emvod pe ul lizher, simplaat ar mod da frammañ ur film. Aesoc'h e vo izez furchal dielloù Dastum ha re ar radioioù. Pouezusoc'h c'hoazh, gant ar roadennoù a vo dastumet mod-se e vimp emrenoc'h en hon diorren niverel war an hir dermen, o kaout roadennoù a-galite prest da implij, dezho ur yezh wir ha bev, livioù disheñvel dezhi. Skoazell a raio d'ar gelennerien, paour ar peuriñ dezhe evit kas kentelioù diwar-benn ar brezhoneg komzet. Aes e vo dezho kavout enrolladennoù a-live yezh gant o ezhommoù pedagogel, pe labourat a-stroll war an treuzskrivañ.

## Piv ?

Ar skipailh skiantel a vod klaskerien deus pemp skol-veur, yezhourien, stlennegourien ha matematikourien gouest da ziorren binviji naouegezh artifisiel, ha barrek war ar skiantoù emellañ (ar wikiyezhadur ARBRES deus rannyezhoù ar brezhoneg<fnref n="1" /> diorret gant Mélanie Jouitteau a anavezit marteze, met daoust hag ec'h anavezit lec'hienn Alice Millour *Recettes de Grammaire*<fnref n="2" /> hag a zastum rekipeoù keginañ evit an alsakoeg ?). Arc'hantaouet eo bet YAR 600E gant Breizh Niverel ha 100.000E gant an Agence Nationale de la Recherche gall. Al lodenn vrasañ deus an argant az ay davet ar sevel arload war ar bloavezh skol 2025-2026. Soutenet eo ar raktres gant labourva euskareg IKER er CNRS. Diazezet eo e Breizh war un emglev gant Dastum, hag evit kaout alioù ar gelennerien yezh, gant Roudour, Stumdi ha Mervent.

## Petra ?

Savet e vo un arload dastum digoust ha digor, gouest da liammañ ur son gant ur poent war kartenn Breizh. Ar son dastumet a vo implijet evit bouetañ ul lec'hienn prientet evit lakaat aes da veur a zen treuzskrivañ ar memes son, oc'h en em harpañ war kinnigoù ar re all. Hon IAoù a ginnigo o zreuzskrivadur izez, o tont barrekoc'h-barrekañ a-vuzul ma vo graet treuzskrivadurioù gant an dud.

## Ar raktres o loc'hañ, ton galv

Loig Grobol hag Alice Millour a ren Master II Wassim Zemouri e Pariz 8 evit prientiñ an IAoù a vo ezhomm. Kemeret e vo harp war Anaouder diorret gant Gweltaz Duval-Guennoc. Skipailh Kembre e skol-veur Bangor a brof un etrefas evit implij Anaouder diouzh

<footnote n="1">¹ ARBRES, https://arbres.iker.cnrs.fr/index.php?title=Accueil</footnote>

<footnote n="2">² Recettes de Grammaire, https://www.science-ensemble.org/projets/recettes-de-grammaire</footnote>
hon ezhommoù. Christian Rivoalen ha Mélanie Jouitteau a zegemer Yuna Drapier e Dastum evit renabliñ hon roadennoù broadel hervez o c'hopiright, ha treuzskrivañ un nebeud re da gas d'ar re gentañ.

Lena Catalan ha Mélanie Jouitteau a skoazell Jean-Yves Antoine da sevel strolladoù brezhonegerien evit dielfennañ o ezhommoù war pep arload, hag a aozo un datathon e KEAV 2025.

C'hoant eskemm ganeomp pe skoazell d'ar raktres-se ? M'ho peus roadennoù son kopiright digor warno e c'hellit kas anezho da z/Dastum. Mod all, kit e darempred gant Mélanie (melanie.jouitteau@iker.cnrs.fr), pe c'hoazh deuit da gontañ kaoz ganeomp en hon stal e GBB.

Mélanie Jouitteau, Lena Catalan & Yuna Drapier

Kazetenn YA, Miz Even 2025, p.5

Raktres YAR – Yezh Ar vRo a zo deskrivet war ar munut e galleg war lec'hienn ARBRES, amañ:

https://arbres.iker.cnrs.fr/index.php?title=Yezh_Ar_vRo